**Predkladacia správa**

Ministerstvo práce, sociálnych vecí a rodiny Slovenskej republiky predkladá návrh zákona o 13. dôchodku a o zmene a doplnení niektorých zákonov.

Predloženým návrhom zákona sa navrhuje právna úprava 13. dôchodku ako štátnej sociálnej dávky. Navrhovaným 13. dôchodkom sa navrhuje nahradiť 13. dôchodok, ktorý bol zavedený s účinnosťou od 1. apríla 2020 zákonom č. 461/2003 Z. z. o sociálnom poistení v znení zákona č. 46/2020 Z. z..

Nárok na 13. dôchodok ako štátnu sociálnu dávku budú mať spravidla v novembri kalendárneho roka všetci poberatelia dôchodku v závislosti od sumy poberaného dôchodku alebo dôchodkov. Maximálna suma 13. dôchodku sa navrhuje v sume 300 eur pre poberateľov dôchodkov v celkovej sume nižšej ako je suma životného minima. So stúpajúcou výškou dôchodku, resp. úhrnu súm dôchodkov sa výška 13. dôchodku bude znižovať až do minimálnej sumy, pričom sa navrhuje garantovať minimálnu sumu 13. dôchodku vo výške 50 eur.

Predložený návrh nebol predmetom vnútrokomunitárneho pripomienkového konania.

Navrhuje sa, aby zákon nadobudol účinnosť 31. októbra 2020, a to vzhľadom na potrebu prípravy podmienok na výplatu dávky v decembri 2020.

Predložený návrh zákona nebude mať vplyv na manželstvo, rodičovstvo a rodinu. Sledované vybrané vplyvy navrhovaného opatrenia podľa Jednotnej metodiky na posudzovanie vybraných vplyvov sú zhodnotené v priloženej doložke vybraných vplyvov, v analýze vplyvov na rozpočet verejnej správy, na zamestnanosť vo verejnej správe a financovanie návrhu a v analýze sociálnych vplyvov.

Návrh zákona bol predmetom medzirezortného pripomienkového konania, ktorého vyhodnotenie je súčasťou predloženého návrhu zákona. Na rokovanie vlády Slovenskej republiky sa predkladá s rozpormi uvedenými vo vyhlásení, ktoré je súčasťou návrhu zákona.